पोखरा, ८ चैत । मिडिया इन्टरनेशनलको आयोजनामा पोखरामा बैकिङ बिमा एक्स्पो हुने भएको छ । बैकिङ सूचना प्रवाह गर्ने तथा वित्तीय साक्षरता अभिवृद्धि गर्ने उद्देश्यले नयाँबजारस्थित प्रदर्शनी केन्द्रमा यही चैत ११ र १२ गते बैकिङ बिमा एक्स्पो हुने वित्तीय जागरण राष्ट्रिय अभियानले जनाएको छ । सर्वसाधारणमा बैकिङ पहुँच बढाउँदै बैंकबाट कर्जा लिएर उद्यमशीलताको विकास गर्न समेत एक्स्पो प्रभावकारी हुने आयोजकको विश्वास छ ।
अभियान संयोजक माधव निदोर्षले बैकिङ क्षेत्रको पहुँचमा नरहेकालाई सेवा दिएर स्वदेशमा उद्यमशीलताको प्रबर्द्धन गर्नु नै कार्यक्रमको मुख्य उद्देश्य हुने बताए । साथै बिमाको विकास, बिस्तार तथा बिमाको आवश्यकता र महत्वबारे एक्स्पोमार्फत आमनागरिकले सही सूचना पाउने आयोजकले जनाएको छ ।
नेपाल राष्ट्र बैंक पोखराका कामु निर्देशक तिलबहादुर गुरुङले अझै पनि ६० प्रतिशत बढी नागरिक बैकिङ पहुँच बाहिर रहेको जनाउँदै चेतनाको अभाव रहेकोले घरमै पैसा थुपार्ने गरेको बताए । उनले एक्स्पो प्रभावकारी हुने बताए ।
एक्स्पोमा विभिन्न बैंक तथा वित्त र बिमा कम्पनीको सूचनामूलक स्टल रहनेछन् । साथै बैकिङ लगानी, कर्जा, उद्यमशीलता, बैकिङ तथा बिमा टेक्नोलोजी एवं बिमाको महत्वका विषयमा अन्तरक्रियात्मक कार्यक्रम सञ्चालन गरिने आयोजकले जनाएको छ ।
यसअघि, काठमाडौ र इटहरीमा भैसकेको एक्स्पो पोखरामा भने पहिलो पटक हुँदैछ । मिडिया इन्टरनेश्नलको आयोजना, नेपाल राष्ट्र बैंकको प्रबर्द्धन तथा बिमा समितिसँगको साझेदारीमा हुने कार्यक्रमलाई नेपाल बैर्ंकर्स संघ, डेभलपमेन्ट बैर्ंकर्स एशोसिएसन, नेपाल वित्तीय संस्था संघ र माइक्रो फाइनान्स बैर्ंकर्स एशोसिएसनले सहयोग गर्नेछन् । कार्यक्रम सञ्चालन सञ्चारकर्मी कञ्चन थापाले गरेकी थिइन् ।